Sama hvaðan gott kemur ? Sýnum góða starfshætti í loftslagsaðgerðum Bergur Sigfússon , Edda Sif Pind Aradóttir , Sandra Ósk Snæbjörnsdóttir og Sigurður Reynir Gíslason skrifa 6. desember 2019 14:00 Á dögunum kynnti Landsvirkjun fyrirætlanir félagsins um að draga úr losun koltvíoxíðs ( CO2 ) frá Kröfluvirkjun með föngun þess , niðurdælingu og förgun . Því fögnum við og óskum Landsvirkjun til hamingju með að hafa stigið þetta stóra skref . Það er mikilvægt að grípa hratt og vel til stórtækra aðgerða til að draga úr beinni losun gróðurhúsalofttegunda með tæknilausnum samhliða því að horfa til annarra atriða , svo sem orkuskipta í samgöngum , endurheimtar votlendis , kolefnisbindingar í gróðri - að ógleymdri minni neyslu . Landsvirkjun bætist hér í lið með Orku náttúrunnar , dótturfélags Orkuveitu Reykjavíkur , sem hefur beitt CarbFix aðferðinni til að fanga og dæla niður CO2 frá Hellisheiðarvirkjun frá árinu 2014 . Á komandi árum stendur til að stórauka þau umsvif til að markmið um kolefnishlutleysi náist . Allt frá árinu 2006 hafa Orkuveita Reykjavíkur og Háskóli Íslands átt samstarf við innlenda og erlenda háskóla , vísindastofnanir og verkfræðistofur við þróun CarbFix aðferðarinnar , sem felur í sér að fanga CO2 úr jarðhitagufu í stað þess að sleppa því út í andrúmsloftið . Vatni með uppleystu CO2 – nokkurs konar sódavatni - er svo dælt ofan í berglög þar sem náttúrleg ferli taka við og umbreyta uppleysta koltvíoxíðinu í grjót . Gróft áætlað hefur um hundrað ársverkum vísindafólks , iðnaðar - og tæknifólks auk annars samstarfsfólks og hátt í fjórum milljörðum íslenskra króna verið varið í rannsóknir og nýsköpun undir merkjum CarbFix . Hátt í hundrað ritrýndar vísindagreinar hafa verið birtar um þessar rannsóknir og tæknin er í alþjóðlegu einkaleyfaferli . Þrettán nemar hafa lokið doktorsprófi með rannsóknum tengdum verkefninu , flestir frá Háskóla Íslands . Landsvirkjun virðist ætla að beita CarbFix aðferðinni í Kröflu . Það er klókt enda er þetta raunprófaða , íslenska hugverk í senn hagkvæmt og umhverfisvænt og leiðir til varanlegrar bindingar CO2 í bergi . Okkur finnst hinsvegar miður að Landsvirkjun nefni hvergi uppruna aðferðarinnar í kynningarefni um áform sín og þá gríðarmiklu nýsköpun sem þegar hefur farið fram þó að aðlaga þurfi aðferðina að staðháttum . Þvert á móti er gefið í skyn að um nýja aðferð sé að ræða . Hugmyndin um að nýta þetta náttúrulega ferli til kolefnisbindingar kviknaði í vísindaheiminum á 10. áratug síðustu aldar . Hugmyndin að CarbFix varð til fyrir 13 árum . Góðir starfshættir í rannsóknum og nýsköpun fela í sér að geta heimilda og uppruna aðferða . Hver skal státa af eigin fjöðrum .